Vis

Vis (; ) – Lenkijos gamybos 9×19mm kalibro savitaisis pistoletas.

Pistoletą 1930 m. sukonstravo Piotr Wilniewczyc ir Jan Skrzypiński, dirbę Radomo Ginklų gamykloje, kurios direktorius buvo Kazimierz Ołdakowski. 1935 m. šis pistoletas buvo priimtas į Lenkijos kariuomenės ginkluotę. Vis pistoletas vertinamas ginklų kolekcinininkų.

Istorija 

Ginklo konstrukcija sukurta panaudojant amerikiečių išradėjo Džono Brauningo sukurtą pistoletą Colt M1911A1, taip pat kai kuriais bruožais primena Brauningo FN Hi-Power pistoletą bei ispanišką Ruby 0.45 ACP. Vis nuo M1911A1 skiriasi kai kuriomis konstrukcijos detalėmis. Būdingas šio pistoleto bruožas yra trikampė rankenos forma, ji platesnė apačioje, dėl ko pasižymi gera ergonomika, leidžia tvirtai laikyti pistoletą. Dešinės rankenos pusės šonelis turi trikampyje įrašytas raides VIS, o kairėje pusėje – raides FB ( 'ginklų fabrikas').

Pistoletas buvo sukonstruotas 1930 m. antroje pusėje, o 1931 m. pusėje buvo pagamintas pirmas egzempliorius bandymams. Pistoletas pradžioje buvo vadinamas WiS (Wilniewczyc i Skrzypiński), vėliau pavadinimas pakeistas į Vis ( 'jėga'). Raidės wz. yra sutrumpintas  'modelis'.

Bandymai parodė, kad pistoletas labai taiklus ir stabilus, išlieka patikimas ir po 6000 šūvių. Vis laikomas vienu geriausių to meto armijos pistoletų. Vis pistoletus ėmė gaminti 1935 m. antroje pusėje Radome, valstybiniame ginklų fabrike Fabryka Broni. Kitais metais šis pistoletas jau tapo standartiniu Lenkijos pėstininkų ir kavaleristų karininkų ginklu. Vėliau juo buvo aprūpinti ir kiti daliniai. 1938 m. viduryje jais buvo apginkluoti šarvuočių ir aviacijos daliniai.
Buvo planuojama, kad kitų markių pistoletai 1942 m. bus išimti iš ginkluotės.

Prieš Vokietijai užpuolant Lenkiją kariuomenei buvo pateikta maždaug 49 400 Vis pistoletų (iš 90 000 užsakytų). Buvo pagamintos kelios mažos bandomosios serijos Vis pistoletų su kalibru .45 ACP, turėjusių 7 šovinių dėtuves. Egzistavo ir variantas, naudojęs .22 LR šovinius, bet tai buvoi labai maža serija, apie tą variantą mažai kas žinoma.

Lenkijai pralaimėjus karą Vokietija perėmė Radomo ginklų fabriką ir toliau gamino Vis pistoletus, kurie buvo pavadinti 9 mm Pistole 645(p) arba P 35(p), kur p yra sutrumpintas  'lenkiškas'..
Pirmųjų vokiečiams gamintų serijų pistoletai kairėje pusėje turėjo įrašus VIS Mod.35 ir P.35(p)). Iki 1945 m. jų buvo pagaminta nuo 312 iki 380 tūkst., juos daugiausia naudojo vokiečių parašiutininkai ir lauko žandarmerija.

Bijodami, kad Radomo ginklų gamykloje dirbantys specialistai gali aprūpinti AK pistoletais, vokiečiai vamzdžių gamybą ir pistoletų surinkimą perkėlė į Steyr Mannlicher gamyklą Austrijoje. Tačiau Vis pistoletams skirtus vamzdžius ėmė gaminti Varšuvoje, tad kelis šimtus Vis pistoletų surinko Varšuvoje iš Radome vogtų detalių. Dalis šių pistoletų buvo panaudoti Varšuvos sukilime.

1944 m. visą Vis pistoletų gamyba buvo perkelta į Steyr gamyklą Austrijoje. Čia gaminta Vis serija neturėjo jokių įrašų, tik kodą bnz. Austrijoje Vis gaminti iki 1945 m. balandžio. Karo metų gamybos Vis buvo daug prastesnės kokybės už ikikarinius, ir kuo arčiau karo pabaigos buvo pagaminti, tuo buvo prastesni.

Po karo šių pistoletų daugiau nebegamino, Lenkijos liaudies respublikos kariuomenė naudojo tarybinį TT-33 pistoletą, kurį ir gamino buvusi Fabryka Broni Radome. Perėjimas prie TT buvo susijęs su Varšuvos sutarties valstybių kariuomenių ginkluotės standartizavimu. TT buvo laikomi žymiai prastesniais už Vis, ypač ergonomikos ir patikimumo požiūriu. TT pasirinkimą lėmė politiniai sumetimai ir TSRS įtaka.

1992 m. rugpjūtį gamykla Łucznik Arms Factory Radome mažą seriją iš 27 Vis pistoletų, skirtą kolekcininkams. Jie buvo pagaminti naudojant originalius brėžinius ir specifikacijas.

Nuorodos 

Pistoletai